Performancegruppen Værst
Performancegruppen Værst var en dansk kunstnergruppe, der i årene 1985-1989 skabte en række kortfilm og performances med forbindelse til De Unge Vilde. Performancegruppen Værst bestod af Ingunn Jørstad (født 1953), Michael Kvium, Christian Lemmerz og Sonny Tronborg (1953-2009).
Performancegruppen Værst fik sit navn fra Værkstedet Værst, som Christian Lemmerz havde været medlem af.
Værkstedet Værst arbejdede eksperimenterende indenfor en lang række kunstneriske medier, heriblandt performance og film. Da Værkstedet Værst blev opløst omkring årsskiftet 1983-1984, og deres lokalitet blev revet ned, gik dets medlemmer hver til sit. Christian Lemmerz havde mødt Michael Kvium på Kunstakademiet, og Kvium havde i en periode haft atelierplads på Værkstedet Værst. Sammen med Sonny Tronborg og Ingunn Jørstad besluttede de at videreføre Værkstedet Værsts eksperimenterende tilgang sideløbende med deres individuelle arbejde med maleriet.
Performancegruppen Værsts mest kendte værk er kortfilmen GRØD fra 1986. Filmen er en parodi på en socialrealistisk film og indeholder en række absurde elementer; bl.a. bærer Ingunn Jørstad og Sonny Tronborg parykker lavet af gulvmopper, og Christian Lemmerz har en stor penis i panden. Handlingen er desuden overdrevent tragisk og byder bl.a. på barnemord, selvmord og seksuel omgang med en Lolitadukke.
Performancegruppen Værst har desuden performet flere steder i ind- og udland; bl.a. i punkkulturhuset Wurst med Work in Progress (1988), i Kulturministeriet med Luksus Fluxus og under Aarhus Festuge med Body (begge 1989).
Endelig står Performancegruppen Værst bag udgivelsen Private stykker (1986), der fotodokumenterer en række performances.
Flere af Michael Kviums malerier har motiver fra Performancegruppen Værsts værker; bl.a. maleriet En køkkenscene (1986).